L-UE qed iżżid il-kapaċità tagħha li tipproteġi lill-Ewropa kontra theddid ċibernetiku li dejjem qed jiżdied billi toħloq struttura ġdida biex tiġbor flimkien u tinnetwerkja l-għarfien espert tagħha fil-qasam tar-riċerka, it-teknoloġija u l-iżvilupp industrijali taċ-ċibersigurtà. Illum, il-Kumitat tar-Rappreżentanti Permanenti tal-Kunsill ta lill-presidenza Rumena mandat biex tibda taħdidiet mal-Parlament Ewropew dwar l-istabbiliment ta' bażi tal-għarfien mill-aqwa fil-qasam taċ-ċibersigurtà msejħa ċ- Ċentru Ewropew ta' Kompetenza Industrijali, Teknoloġika u tar-Riċerka fil-qasam taċ-Ċibersigurtà u l-istabbiliment ta' Netwerk ta' Ċentri Nazzjonali ta' Koordinazzjoni. Flimkien, dawn l-istrutturi ser jgħinu biex jiżguraw is-suq uniku diġitali u jżidu l-awtonomija tal-UE fil-qasam taċ-ċibersigurtà. Huwa fl-interess strateġiku tal-UE li niżguraw li jkollna l-kapaċitajiet u l-ħiliet meħtieġa biex nipproteġu n-netwerks u s-servizzi diġitali tagħna. Il-pooling u l-kondiviżjoni strutturati ta' kapaċitajiet tar-riċerka u t-tnedija ta' soluzzjonijiet innovattivi fil-qasam taċ-ċibersigurtà ser jagħtu spinta reali lill-kompetittività tal-industrija taċ-ċibersigurtà tal-UE fir-rigward tal-atturi globali. Alexandru Petrescu, Ministru għall-Komunikazzjoni u s-Soċjetà tal-Informazzjoni tar-Rumanija, President tal-Kunsill Iċ- Ċentru ta' Kompetenza Industrijali, Teknoloġika u tar-Riċerka fil-qasam taċ-Ċibersigurtà ser itejjeb il-koordinazzjoni tar-riċerka u l-innovazzjoni fil-qasam taċ-ċibersigurtà. Huwa ser ikun ukoll l-istrument ewlieni tal-UE għall-pooling tal-investiment fil-qasam tar-riċerka, it-teknoloġija u l-iżvilupp industrijali taċ-ċibersigurtà. Netwerk ta' Kompetenza fil-qasam taċ-Ċibersigurtà ser jikkonsisti minn Ċentri Nazzjonali ta' Koordinazzjoni deżinjati mill-istati membri. Iċ-ċentri nazzjonali ser jipposjedu jew ikollhom l-aċċess għal għarfien espert teknoloġiku fil-qasam taċ-ċibersigurtà, pereżempju fl-oqsma bħall-kriptografija, is-sejbien ta' intrużjoni jew l-aspetti umani tas-sigurtà. Iċ-Ċentru, f'kooperazzjoni man-Netwerk, ser jaġixxi bħala mekkaniżmu ta' implimentazzjoni għall- appoġġ finanzjarju relatat maċ-ċibersigurtà mill-programmi Orizzont Ewropa u Ewropa Diġitali . Flimkien, ser jgħinu biex iżidu l-kompetittività tal-industrija taċ-ċibersigurtà tal-UE u jdawru ċ-ċibersigurtà f'vantaġġ kompetittiv għal industriji oħra tal-UE. Il-finanzjament għal dawn iċ-ċentri ser jiġi pprovdut prinċipalment mill-programmi Ewropa Diġitali u Orizzont Ewropa, bil-possibbiltà ta' kontribuzzjonijiet volontarji mill-istati membri. Il-proposta toħloq ukoll it-tielet struttura, Komunità ta' Kompetenza fiċ-Ċibersigurtà , biex tiġbor flimkien il-partijiet ikkonċernati ewlenin biex jittejjeb u jinfirex l-għarfien espert fil-qasam taċ-ċibersigurtà madwar l-UE. Il-membri tagħha ser jinkludu, fost oħrajn, l-industrija, organizzazzjonijiet tar-riċerka akkademiċi u mingħajr skop ta' qligħ, entitajiet pubbliċi li jittrattaw kwistjonijiet operazzjonali u tekniċi, u, fejn rilevanti, atturi minn setturi oħra li jiffaċċaw sfidi taċ-ċibersigurtà. Iċ-Ċentru ser jiġi stabbilit għall-perjodu mill-1 ta' Jannar 2021 sal-31 ta' Diċembru 2029. Wara dan jingħalaq, sakemm ma jiġix deċiż mod ieħor permezz ta' reviżjoni tar-regolament rilevanti. L-UE għandha wkoll Aġenzija tal-Unjoni Ewropea dwar is-Sigurtà tan-Netwerks u l-Informazzjoni (ENISA), li ser tissaħħaħ f'Aġenzija permanenti tal-UE għaċ-Ċibersigurtà meta l-abbozz ta' Att dwar iċ-Ċibersigurtà jiġi adottat formalment din ir-rebbiegħa. L-attivitajiet taċ-Ċentru Ewropew ta' Kompetenza Industrijali, Teknoloġika u tar-Riċerka fil-qasam taċ-Ċibersigurtà l-ġdid ser ikunu komplementarji mal-kompiti tal-ENISA mingħajr ma jidduplikaw ebda wieħed minnhom. In-negozjati bejn il-Kunsill u l-Parlament Ewropew għal qbil dwar it-test finali ser jibdew illejla. Ir-riforma taċ-ċibersigurtà fl-Ewropa (informazzjoni ġenerali) Suq uniku diġitali għall-Ewropa (informazzjoni ġenerali) Konklużjonijiet tal-Kunsill dwar il-bini ta' ċibersigurtà b'saħħitha għall-UE Pjan ta' azzjoni għall-implimentazzjoni ta' konklużjonijiet dwar iċ-ċibersigurtà Komunikazzjoni konġunta dwar ir-Reżiljenza, id-Deterrenza u d-Difiża: Il-bini ta' ċibersigurtà b'saħħitha għall-UE